同李主簿叔文飲北莊
作者：晁補之
朝代：宋

paragraphs: 蕭條蓐收窮，疏樹失穠紺。
北風動地起，雲攬紅日暗。
李君邀我游，餚蔌治寒檐。
相携二三子，欻若符節勘。
愧非谷口隠，佳會良可暫。
茅堂兀四壁，誰識此意淡。
古徑無俗尋，陳編有幽瞰。
一聆君子語，粱肉幾厭啗。
歸來馬河北，寂寞晚舟纜。
吾生事逃伏，優游亦何憾。